b'\n_START_ARTICLE_\nPlan XVII\n_START_PARAGRAPH_\nPlan XVII var Frankrigs plan for modstand mod tyskernes angreb (Schlieffen-planen) i starten af 1. verdenskrig i august 1914. Den offensive franske milit\xc3\xa6rstrategi blev udt\xc3\xa6nkt af Ferdinand Foch, og den var baseret p\xc3\xa5 anvendelsen af r\xc3\xa5 styrke og en mystisk tro p\xc3\xa5 "kamp\xc3\xa5nd". General Joseph Joffre overtog denne plan, da han blev \xc3\xb8verskommanderende i 1911. Plan XVII gik ud p\xc3\xa5 at angribe tyskerne ved Alsace-Lorraine, og bagefter g\xc3\xa5 efter Berlin. Da F\xc3\xb8rste Verdenskrig br\xc3\xb8d ud i 1914, blev plan XVII sat i v\xc3\xa6rk, og den blev et sviende nederlag. Det tyske forsvar af Alsace var langt st\xc3\xa6rkere end ventet. Efter et par ugers kamp var de franske h\xc3\xa6re tilbage ved udgangspunktet. Plan XVII havde 2 afg\xc3\xb8rende svagheder: For det f\xc3\xb8rste havde Joffre undervurderet den tyske h\xc3\xa6rs evne til at bev\xc3\xa6ge sig og holde sig forsynet. For det andet var planen offensiv: Som det senere forl\xc3\xb8be af krigen kom til at vise med al tydelighed var defensiven st\xc3\xa6rkere end offensiven under 1. verdenskrig, og infanterienheder udstyret med maskingev\xc3\xa6rer kunne stoppe stort set ethvert angreb. 40.000 franskm\xc3\xa6nd mistede livet og resten trak sig tilbage. Den franske h\xc3\xa6r faldt tilbage, fik omgrupperet sig og slog i de f\xc3\xb8rste uger af september 1914 tyskerne tilbage ved Marne-slaget. 1. verdenskrig sluttede i 1918.'